**B. Osobitná časť**

**K § 1 a prílohe č. 1**

Konštatuje sa vyhlásenie chráneného areálu Tisovský kras (ďalej aj „chránený areál“). Súčasne § 1 odkazuje na prílohu č. 1, ktorá obsahuje slovný opis hranice, zoznam parciel a mapu, na ktorej sú vyznačené hranice chráneného areálu.

**K § 2**

Územie chráneného areálu sa vymedzuje prostredníctvom príslušného okresu a katastrálneho územia, ďalej sa v tomto ustanovení uvádza, kde je možné nájsť podklady, v ktorých je zakreslená hranica chráneného areálu. Technickým podkladom na zápis priebehu hranice chráneného areálu do katastra nehnuteľností je zjednodušený operát geometrického plánu. Pre potreby praxe budú grafické podklady, v ktorých je zakreslená hranica chráneného areálu, uložené podľa miestnej príslušnosti na Okresnom úrade Banská Bystrica a Okresnom úrade Rimavská Sobota. Ďalším zdrojom informácií o chránenom areáli a o vymedzení jeho hranice je Štátny zoznam osobitne chránených častí prírody a krajiny (ďalej len „štátny zoznam“), do ktorého sa podľa § 51 ods. 5 zákona zapíše chránený areál po vyhlásení ochrany. Štátny zoznam, ako aj výpisy z neho, sú verejnosti prístupné a sú uložené na príslušných orgánoch ochrany prírody. Zdrojom informácií je aj kataster nehnuteľností, keďže chránené územia sú predmetom evidencie katastra nehnuteľností. Okresný úrad, katastrálny odbor na základe podkladov predložených Ministerstvom životného prostredia Slovenskej republiky vyznačí chránené územie v katastri nehnuteľností po jeho zápise do štátneho zoznamu. V katastri nehnuteľností bude územie chráneného areálu evidované jednak v súbore geodetických informácií (zobrazením hranice, pričom platí, že vyznačením hranice sa nevytvára nová parcela), ako aj v súbore popisných informácií.

**K § 3 a prílohe č. 2**

Účelom vyhlásenia chráneného areálu Tisovský kras je zabezpečenie priaznivého stavu predmetov ochrany chráneného areálu, ktorými je 16 (prioritných) biotopov európskeho významu a 4 biotopov národného významu, 14 druhov rastlín európskeho a národného významu, 19 druhov vtákov a 18 druhov ďalších živočíchov európskeho a národného významu, ako aj abiotické javy, ktoré sú uvedené v prílohe č. 2 nariadenia vlády.

Určenie predmetov ochrany vyplýva zo smernice Európskeho parlamentu a Rady 2009/147/ES z 30. novembra 2009 o ochrane voľne žijúceho vtáctva v platnom znení, z ustanovení zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“) - napr. z § 17 ods. 1 a z vyhlášky č. 170/2021 Z. z., ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov (ďalej len „vyhláška č. 170/2021 Z. z.“) - napr. v prílohe č. 4 k vyhláške č. 170/2021 Z. z. je zoznam chránených rastlín a v prílohe č. 5 k tejto vyhláške je zoznam chránených živočíchov (vrátane vtákov). Abiotické javy sú druh prírodných výtvorov.

Dôvodom rozdelenia typov biotopov na podtypy bola okrem iného aj skutočnosť, že určité typy biotopov boli pri príprave smernice Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (Ú. v. ES L 206, 22.7.1992; Mimoriadne vydanie Ú. v. EÚ, kap. 15/zv. 2) stanovené „širšie“ (napr. brehové porasty riek v nížinách sú odlišné od brehových porastov horských riek). Je preto presnejšie uvádzať podtypy biotopov uvedené vo vyhláške č. 170/2021 Z. z., ktoré súčasne obsahujú aj kódy biotopu európskeho významu.

Ciele starostlivosti o chránený areál, opatrenia na ich dosiahnutie a zásady využívania územia upravuje program starostlivosti o chránené územie podľa § 54 ods. 5 zákona.

**K § 4**

Vymedzené územie je v súlade s § 21 zákona zaradené do kategórie chránený areál s navrhovanými zónami A, C a D, pre ktoré platí piaty, tretí a druhý stupeň ochrany. Zonáciou chráneného areálu vznikne (podľa § 16 zákona) zóna A vo výmere 37,72 ha, čo predstavuje 2,42 % výmery navrhovaného chráneného areálu, zóna C s tretím stupňom ochrany (podľa § 14 zákona) vo výmere 368,03 ha, čo predstavuje 23,62 % výmery navrhovaného chráneného areálu a zóna D s druhým stupňom ochrany (podľa § 13 zákona) vo výmere 1 152,41 ha, čo predstavuje 73,96 % výmery navrhovaného chráneného areálu.

Pri členení zón sa zohľadňovala prítomnosť biotopov, ich zachovalosť a vzácnosť, intenzita lesníckeho a poľnohospodárskeho využívania, rekreačno-športové a iné využívanie územia, výskyt zastavaných plôch, infraštruktúry, verejných zariadení a priestorov s iným funkčným zameraním.

Prehľad zmeny stupňov ochrany (porovnanie súčasný stupeň ochrany podľa existujúcich chránených území v porovnaní so stupňami po vyhlásení CHA Tisovský kras) je uvedený v tabuľke. Z údajov vyplýva, že na výmere takmer 368 ha dochádza k zvýšeniu z prvého na druhý stupeň ochrany a na výmere približne 256 ha dochádza ku zníženiu stupňa zo štvrtého na tretí stupeň. V ostatných prípadoch sa stupeň ochrany nemení, resp. ide len o malé spresnenia z dôvodu parcelného stavu. K zníženiu stupňa ochrany dochádza na nelesných biotopoch, kde sa pre zachovanie predmetu ochrany vyžaduje odstraňovanie náletových drevín, pričom výrub drevín je podľa § 15 ods. 1 písm. e) č. zákona v štvrtom stupni zakázaný.

|  |  |
| --- | --- |
| Súčasný stupeň ochrany | Navrhovaný stupeň ochrany *(resp. bez zmeny)* |
|  | 1 | 2 | 3 | 4 | 5 |
| 1 | - | 367,9284 | - | - | - |
| 2 | - | *782,4648* | - | - | - |
| 3 | - | 1,4101 | *111,7094* | - | - |
| 4 | - | - | 256,324 | - | - |
| 5 | - | 0,6003 | - | - | *37,72* |

**K § 5**

Účinnosť nariadenia vlády sa vzhľadom na predpokladanú dĺžku legislatívneho procesu a potrebnú legisvakačnú lehotu navrhuje na 1. marca 2023.